VENDIM
Nr. 61, datë  8.4.2020

MBI REFUZIMIN E KËRKESËS SË SHOQËRISË “NOA ENERGY TRADE” SHPK, PËR LICENCIM NË VEPRIMTARINË E FURNIZIMIT TË ENERGJISË ELEKTRIKE

Në mbështetje të nenit 16 dhe të nenit 37, pika 2, germa “ç”, të ligjit nr. 43/2015, “Për sektorin e energjisë elektrike”, të ndryshuar; të nenit 13, pika 2, germa “a”, dhe të pikës 3, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s nr. 215, datë 20.12.2019; si dhe të nenit 15 të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, të ndryshuar me vendimin nr. 215, datë 20.12.2019, Bordi i Entit Rregullator të Energjisë (ERE), në mbledhjen e tij të datës 8.4.2020, mbasi shqyrtoi relacionin e përgatitur nga Drejtoria e Licencimit, Autorizimeve dhe Mbikëqyrjes, mbi refuzimin e kërkesës për licencimin e shoqërisë “NOA Energy Trade” sh.p.k. në veprimtarinë e furnizimit të energjisë elektrike,
konstatoi se: 
[bookmark: _GoBack]- Me vendimin nr. 31, datë 21.2.2020, Bordi i ERE-s vendosi fillimin e procedurës për licencimin e shoqërisë “NOA Energy Trade” sh.p.k., në veprimtarinë e furnizimit të energjisë elektrike.
- Bazuar në nenet 8, 9 dhe 11 të “Rregullores për procedurat dhe afatet për dhënien, modifikimin, transferimin, rinovimin dhe heqjen e licencave në sektorin e energjisë elektrike”, të ndryshuar me vendimin e Bordit të ERE-s nr. 215/2019, pas fillimit të procedurës, shoqërisë iu dërgua shkresa nr. 246/1 prot., datë 28.2.2020, për plotësimin e dokumentacionit dhe për depozitimin e informacionit shtesë.
- Me shkresën nr. 62/10 prot., datë 25.2.2020, është bërë njoftimi në media dhe pas përfundimit të afatit të pritjes së objeksioneve apo të komenteve nga palë të treta, në lidhje me këtë aplikim, nuk ka rezultuar të ketë pasur të tilla.
- Shoqëria “NOA Energy Trade” sh.p.k. nuk ka plotësuar dokumentacionin e konstatuar të munguar. 
- Aplikimi i shoqërisë “NOA Energy Trade” sh.p.k. nuk plotëson kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë:  
- Formati i aplikimit (neni 9, pika 1, germat “a”, “b” dhe “c”): plotësuar pjesërisht.
- Germa “b” (Të dhëna identifikuese për aplikuesit); 
- Germa “c” (Të dhëna për aplikuesin): formati i aplikimit, sipas germave “a”, “b” dhe “c”, të nenit 9, pika 1, të rregullores, nuk është plotësuar sipas kërkesave të rregullores së licencimit, të ndryshuar me vendimin e Bordit të ERE-s nr. 215/2019, e cila ka hyrë në fuqi më 1.1.2020.
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d” dhe “e”): plotësuar pjesërisht.
- Germa “d” (Vërtetim që shoqëria dhe drejtuesit kryesorë të saj, në rastin e personave juridikë, nuk janë të përfshirë në një proces penal të filluar nga organet e drejtësisë (vërtetim nga prokuroria dhe gjykata). Shoqëria nuk ka paraqitur vërtetime për gjendjen gjyqësore të personit juridik, në të gjitha selitë e regjistruara të tij.
- Germa “e” (Struktura e ndërtimit dhe e funksionimit administrativ të shoqërisë, sipas pozicioneve dhe profileve). Ky dokumentacion nuk është paraqitur në formën e kërkuar në nenin 8, pika 3 të rregullores.
- Dokumentacionin financiar dhe fiskal (neni 9, pika 3, germat “a”, “b”, “c” dhe “d” ): plotësuar pjesërisht.
Germa “c” (Dokumente që vërtetojnë aftësinë dhe/ose mbështetjen financiare të aplikuesit, ku shprehen qartë vlerat monetare për financimin dhe struktura e financimit (financim i vetë aplikuesit, kredi bankare, donacion, të tjera etj.) Shoqëria ka depozituar në ERE një vërtetim bankar, por nuk ka përcaktuar shumën që vendos në dispozicion të veprimtarisë së furnizimit të energjisë elektrike. 
Germa “d” (Vërtetim për kryerjen e pagesës së regjistrimit për aplikim). Shoqëria nuk ka kryer pagesën për aplikimin për licencim për veprimtarinë e furnizimit me energji elektrike, por pagesën për aplikim për rinovimin e licencës. 
- Dokumentacioni teknik për aktivitetin furnizimit të energjisë elektrike (neni 9, pika 4.7, germat “a”, “b”, “c”, “e”, “d”, “f”: plotësuar pjesërisht. Nuk është depozituar në ERE në formatin e kërkuar nga  neni 8, pika 3 e rregullores.
Germa “e” (Sistemi IT i krijuar për veprimtarinë e furnizimit të energjisë elektrike apo marrëveshje me të tretët për vënien në dispozicion/përdorimin e këtij shërbimi). Shoqëria nuk ka depozituar në ERE informacion/dokumentacion, nëse sistemi IT i përcaktuar prej saj është i certifikuar, nëse ka ndonjë kontratë ose marrëveshje për këtë etj. 
Germa “g” (Dokumentacion që vërteton aftësinë e disponimit të zyrave përfaqësuese të furnizuesit, për shërbimet që do t’u ofrohen klientëve). Shoqëria nuk ka paraqitur në ERE asnjë dokumentacion mbështetës.
Për gjithë sa më sipër, bordi i ERE-s

VENDOSI :

1. Të refuzojë kërkesën e shoqërisë “NOA Energy Trade” sh.p.k., për licencim në veprimtarinë e furnizimit të energjisë elektrike.
2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s. 
Ky vendim hyn në fuqi menjëherë.
Për këtë vendim mund të kërkohet rishikim në ERE, brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

